CELEX: 32010R0197
Language: lt
Date: 2010-03-09 00:00:00
Title: 2010 m. kovo 9 d. Komisijos reglamentas (ES) Nr. 197/2010, iš dalies keičiantis Reglamentą (EEB) Nr. 2454/93, išdėstantį Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas

10.3.2010   
            
            
               LT
            
            
               Europos Sąjungos oficialusis leidinys
            
            
               L 60/9
            
         KOMISIJOS REGLAMENTAS (ES) Nr. 197/2010
   2010 m. kovo 9 d.
   iš dalies keičiantis Reglamentą (EEB) Nr. 2454/93, išdėstantį Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1992 m. spalio 12 d. Tarybos reglamentą (EEB) Nr. 2913/92, nustatantį Bendrijos muitinės kodeksą (1), ypač į jo 247 straipsnį,
   kadangi:
   
               (1)
            
            
               Komisijos reglamento (EEB) Nr. 2454/93 (2) 14o straipsnio 2 dalyje nustatyta, kad AEO sertifikatas išduodamas per 90 dienų nuo prašymo gavimo pagal to reglamento 14c straipsnį. Tas laikotarpis gali būti pratęstas dar 30 kalendorinių dienų, jeigu muitinės įstaiga nespėja iki nustatyto termino ir jeigu ji informuoja pareiškėją apie pratęsimo priežastis. Tačiau Komisijos reglamento (EB) Nr. 1875/2006 (3), iš dalies keičiančio Reglamentą (EEB) Nr. 2454/93, 2 straipsniu 90 kalendorinių dienų AEO sertifikato išdavimo laikotarpis pratęsiamas iki 300 kalendorinių dienų pereinamuoju 24 mėnesių laikotarpiu, kuris baigiasi 2009 m. gruodžio 31 d. Nuo 2010 m. sausio 1 d. turės būti taikomi Reglamento (EEB) Nr. 2454/93 14o straipsnyje nustatyti laikotarpiai.
            
         
               (2)
            
            
               Praktinis AEO sistemos teisės aktų įgyvendinimas parodė, kad daugeliu atvejų visas sertifikato išdavimo procesas paprastai trunka ilgiau nei 90 kalendorinių dienų, o kai kurioms didelėms bendrovėms procesas gali užtrukti iki 150 dienų.
            
         
               (3)
            
            
               Kadangi Komisijos reglamentu (EB) Nr. 1192/2008 (4), iš dalies keičiančiu Reglamentą (EEB) Nr. 2454/93, buvo nustatyta sistema, pagal kurią prašymo suteikti bendrąjį leidimą taikyti supaprastinto deklaravimo procedūrą, asmens pageidaujamoje vietoje įforminamą procedūrą, ekonominį poveikį turinčias muitinės procedūras arba galutinio vartojimo procedūrą teikėjas turi atitikti AEO ar lygiaverčius kriterijus, paraiškų AEO sertifikatui gauti skaičius labai išaugo, nes dauguma ekonominių operacijų vykdytojų pirmiausia prašo AEO sertifikato, kurį turėdami jie laikomi atitinkančiais tam tikras sąlygas ir kriterijus, reikalaujamus suteikiant leidimą taikyti supaprastintas procedūras. Dėl to prašymų skaičiaus padidėjimo muitinės įstaigoms tapo labai sunku laikytis prievolės išduoti AEO sertifikatus per Reglamento (EEB) Nr. 2454/93 14o straipsnio 2 dalyje nustatytą laikotarpį.
            
         
               (4)
            
            
               Taigi siekiant sklandaus AEO sistemos veikimo nuo 2010 m. sausio 1 d. reikia pratęsti laikotarpį, per kurį muitinės įstaigos turi išduoti AEO sertifikatą arba atmesti prašymą, iki 120 dienų ir nustatyti galimą to laikotarpio pratęsimą dar 60 kalendorinių dienų.
            
         
               (5)
            
            
               Todėl Reglamentą (EEB) Nr. 2454/93 reikėtų atitinkamai iš dalies pakeisti.
            
         
               (6)
            
            
               Kadangi Reglamente (EB) Nr. 1875/2006 nustatytas pereinamasis laikotarpis baigiasi 2009 m. gruodžio 31 d., šis reglamentas turėtų būti taikomas nuo 2010 m. sausio 1 d.
            
         
               (7)
            
            
               Šiame reglamente numatytos priemonės atitinka Muitinės kodekso komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EEB) Nr. 2454/93 14o straipsnio 2 dalis pakeičiama taip:
   
      „2.   Muitinės įstaiga išduoda AEO sertifikatą arba atmeta prašymą per 120 kalendorinių dienų nuo prašymo gavimo pagal 14c straipsnį. Šis laikotarpis gali būti pratęstas dar 60 kalendorinių dienų, jeigu muitinės įstaiga nespėja jo išduoti iki nustatyto termino. Tokiais atvejais muitinės įstaiga dar nepasibaigus 120 kalendorinių dienų laikotarpiui informuoja pareiškėją apie tokio pratęsimo priežastis.“
   
   2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   Jis taikomas nuo 2010 m. sausio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2010 m. kovo 9 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 302, 1992 10 19, p. 1.
   
      (2)  OL L 253, 1993 10 11, p. 1.
   
      (3)  OL L 360, 2006 12 19, p. 64.
   
      (4)  OL L 329, 2008 12 6, p. 1.